Eerste swart SA vrou bereik piek van EverestSaray N’kusi Khumalo het Donderdag, 16 Mei 2019 die eerste swart vrou uit Afrika geword om die piek van Mount Everest te bereik. (Foto: Facebook via Summits with a Purpose) Die Johannesburgse sakevrou Saray N’kusi Khumalo (47) het Donderdag die eerste swart vrou uit Afrika geword om die piek van Mount Everest te bereik. Die sakevrou het vanoggend vroeg die piek van die hoogste berg in die wêreld bereik. Everest, ŉ skrikwekkende 8 840 m bo seespieël, is in Asië se Himalajas in Nepal geleë. Byna 300 mense is al dood in ŉ poging om Everest te klim. Khumalo is in Zambië gebore en is van Rwandese herkoms, maar het nou as Suid-Afrikaner en ná vier pogings haar doelwit bereik om die eerste swart vrou uit Afrika te word om Mount Everest suksesvol uit te klim. Khumalo se naam was vanoggend een van die mees gebruikte name op sosiale media met gelukwensingsboodskappe wat van bekendes en gewone individue ingestroom het. Sy moes in 2017 per helikopter van die berg af gered word nadat sy tydens ongure weer beseer is. Sy was in 2014 op Everest gedurende ŉ ysstorting en in 2015 weer gedurende ŉ aardbewing. In 2017 kon sy daarin slaag om die suidelike piek te bereik. Khumalo het haar egter nie laat onderkry nie en het vanjaar weer, met ondersteuning van die Dr Thandi Ndlovu-stigting, die berg aangedurf. Khumalo het in 2012 berg Kilimanjaro uitgeklim om geld vir die Lunchbox Fund in te samel. In 2014 het sy berg Elbrus in die suide van Rusland uitgeklim en in 2015 het sy berg Aconcagua in Argentinië afgestof. Khumalo het sedertdien ŉ ambassadeur vir die Nelson Mandela Biblioteke geword en het byna R1 miljoen vir skoolbiblioteke ingesamel.